Pozícia Rady odráža predbežnú politickú dohodu, ktorú 21. apríla 2015 dosiahla počas neformálnych trojstranných diskusií Rada, výbor Európskeho parlamentu pre právne veci (JURI) a Komisia. Rada potvrdila túto politickú dohodu 13. júla 2015. Prijatie pozície Rady v prvom čítaní a plenárne hlasovanie v Parlamente v polovici decembra 2015 by mali viesť ku konečnému prijatiu jej znenia na začiatku druhého čítania. Napriek obavám súvisiacim s niektorými rozpočtovými aspektmi kompromisu, ktoré sú uvedené v pripojenom vyhlásení, Komisia podporuje dosiahnutý kompromis, ktorý zlepšuje existujúcu situáciu najmä z hľadiska práva týkajúceho sa ochranných známok.

Hlavným spoločným cieľom návrhu Komisie na nariadenie Európskeho parlamentu a Rady, ktorým sa mení nariadenie (ES) č. 207/2009 o ochrannej známke Spoločenstva, ktorým sa mení a dopĺňa nariadenie Komisie (ES) č. 2868/95, ktorým sa vykonáva nariadenie Rady (ES) č. 40/94 o ochrannej známke spoločenstva, a zrušuje nariadenie Komisie (ES) č. 2869/95 o poplatkoch splatných Úradu pre harmonizáciu vnútorného trhu (ochranné známky a vzory) [COM(2013) 0161 final – 2013/0088 (COD)] (návrh nariadenia), ktoré sa považujú za balík opatrení, a paralelného návrhu na prepracovanie smernice je posilniť inovácie a hospodársky rast tým, že sa pre podniky uľahčí a zefektívni prístup k systémom ochranných známok v Európe, a to prostredníctvom zníženia nákladov a obmedzenia zložitosti, rýchlejších postupov, väčšej právnej istoty a lepšej ochrany pred falšovaním.

Rada nakoniec zaviedla ustanovenia o používaní vykonávacích aktov a príslušných komitologických postupov na ich prijatie. V tejto súvislosti bolo potrebné začleniť do znenia nariadenia veľké množstvo technických pravidiel, ktoré sú v súčasnosti obsiahnuté v nariadení Komisie (ES) č. 2868/95, nariadení Komisie (ES) č. 2869/95 a nariadení Komisie (ES) č. 216/96. Komisia ľutuje, že z takéhoto praktického hľadiska si to bude vyžadovať využitie riadneho legislatívneho postupu dokonca aj v prípade malých technických zmien.

Rada opätovne zaviedla ustanovenie, ktoré pôvodne navrhla Komisia a Európsky parlament zrušil, umožňujúce previesť rozpočtový prebytok úradu OHIM do rozpočtu EÚ. Komisia síce v plnej miere podporuje zásadu takéhoto prevodu, ľutuje však, že podmienky, ktoré stanovila Rada, pravdepodobne výrazne obmedzia rozsah uplatňovania tohto nového ustanovenia v praxi.

Rada pridala nový právny základ, aby členským štátom kompenzovala náklady vzniknuté ich vnútroštátnym úradom, ktoré sú funkčnou súčasťou systému ochranných známok EÚ. Komisia pôvodne navrhla len mechanizmus financovania, ktorý by úradu OHIM umožňoval financovať spoločné projekty spolupráce prostredníctvom grantov, ale môže tento pozmeňujúci návrh prijať ako súčasť konečného kompromisu dosiahnutého medzi spoluzákonodarcami.

Rada schválila novú výšku poplatkov splatných úradu OHIM (ktorá má byť stanovená v prílohe k nariadeniu 207/2009) s cieľom znížiť poplatky za obnovu na rovnakú úroveň ako poplatky za prihlášky. Komisia veľmi podporuje tento prístup, ktorý by mal viesť k úsporám až do 37 %, najmä pokiaľ ide o poplatky za obnovu pre podniky, ktoré žiadajú o ochranu svojej ochrannej známky EÚ i po skončení počiatočného obdobia 10 rokov.

Pokiaľ ide o právo týkajúce sa ochranných známok, Komisia v súlade s prístupom prijatým v návrhu na prepracovanie smernice 2008/95 podporuje námietky Rady, pokiaľ ide o ďalšie doplnenie obmedzení účinkov ochrannej známky, ako to presadzoval Európsky parlament. Môže však prijať konečný kompromis tým, že viac objasní príslušný bod odôvodnenia s cieľom riešiť najmä otázku základných práv a slobôd vrátane umeleckého prejavu.

Spoluzákonodarcovia sa nedohodli na novom postupe výberu a vymenovania riaditeľa úradu OHIM v súlade s existujúcimi postupmi vo veľkej väčšine iných agentúr EÚ, a preto v návrhu nariadenia toto ustanovenie zrušili. Komisia ľutuje, že výsledok je takýto; nemalo by sa to považovať za precedens pre budúce reformy iných agentúr EÚ.

3.2.2.Pozmeňujúce návrhy Európskeho parlamentu nezahrnuté do pozície Rady v prvom čítaní

Pokiaľ ide o nový rámec spolupráce medzi vnútroštátnymi úradmi duševného vlastníctva a agentúrou EÚ, Rada súhlasila, aby táto spolupráca bola povinná, avšak s tým, že za určitých okolností poskytne vnútroštátnym úradom možnosť nezapojiť sa (opt-out). Rada podporila aj žiadosť Parlamentu o zabezpečenie dôkladných konzultácií s používateľmi ochranných známok o projektoch, ktoré sa vypracovali v tomto kontexte. Rada okrem toho súhlasila so zvýšením maximálnej výšky rozpočtových prostriedkov pridelených na túto činnosť na 15 % ročných príjmov úradu, zatiaľ čo EP podporil zvýšenie na 20 %. Komisia v plnej miere podporuje tieto úpravy.

Pokiaľ ide o úlohu a fungovanie úradu OHIM, pozmeňujúce návrhy Parlamentu vo všeobecnosti dohodnuté s Radou zahŕňajú zmenu názvu agentúry na „Úrad priemyselného vlastníctva Európskej únie“. Komisia to môže prijať v duchu kompromisu, je však poľutovaniahodné, že nový názov nepredstavuje skutočnú hlavnú činnosť úradu a neodráža primerane skutočnosť, že „úrad“ je „agentúrou“ EÚ. Na druhej strane môže Komisia podporiť myšlienku, ktorú podporili spoluzákonodarcovia a ktorá sa týka zriadenia mediačného centra v rámci úradu, ale podobne ako Rada uprednostňuje, aby sa úlohy tohto centra nerozšírili na arbitrážne činnosti.

Rada podporila aj návrh Parlamentu stanoviť výšku poplatkov splatných úradu OHIM, ktoré sú v súčasnosti predmetom nariadenia Komisie (ES) č. 2869/95, priamo v samotnom nariadení 207/2009 vo forme prílohy. Pre Komisiu je to prijateľné.

V súvislosti s právom týkajúcim sa ochranných známok Rada súhlasila, že doplní prechodné obdobie v návrhu nariadenia, ktoré upravuje špecifikácie ochranných známok EÚ podaných pred zmenou v klasifikačnej praxi vzhľadom na judikatúru Súdneho dvora, a to tým, že poskytne záruky tretím stranám, ktoré medzitým podali prihlášky ochrannej známky. Komisia môže tento prístup podporiť.

3.2.1.Pozmeňujúce návrhy Európskeho parlamentu zahrnuté do pozície Rady v plnom rozsahu, čiastočne alebo v zásade v prvom čítaní

5.Vyhlásenie Komisie

Komisia berie na vedomie dosiahnutú dohodu medzi Európskym parlamentom a Radou o reforme systému ochrannej známky EÚ. Vzhľadom na pridanú hodnotu tejto reformy pre používateľov systému ochrannej známky EÚ sa Komisia rozhodla podporiť ju, keďže celkovou dohodou sa výrazne zlepšuje súčasná situácia najmä z hľadiska práva v oblasti ochranných známok. Podporuje ju aj napriek obavám, ktoré sa týkajú určitých rozpočtových aspektov dohody.

Komisia vyjadruje poľutovanie najmä nad tým, že sa spoluzákonodarcovia nedokázali dohodnúť na jednom z kľúčových prvkov jej návrhu, ktorý sa týka rozpočtu úradu OHIM: na automatickom preskúmaní výšky poplatkov v prípade značného a opakujúceho sa prebytku a automatickom prevode takéhoto prebytku do rozpočtu EÚ. Rozhodnutie o prevode „značného“ prebytku skutočne zostane v diskrečnej právomoci rozpočtového výboru úradu OHIM (hlasovanie 2/3 väčšinou), kým výška poplatkov sa stanoví v nariadení o ochrannej známke EÚ. Komisia pripomína, že takýto prevod by sa uskutočnil až po uplatnení všetkých druhov využitia dostupných zdrojov podľa základného aktu vrátane vyrovnania nákladov centrálnych úradov priemyselného vlastníctva a ďalších dotknutých orgánov členských štátov, ktoré im vzniknú pri zabezpečovaní hladkého fungovania systému ochrannej známky Európskej únie.

Komisia bude naďalej skúmať výšku poplatkov, ktoré úrad OHIM účtuje, s cieľom navrhnúť ich úpravu, aby sa čo najviac priblížili k nákladom na služby poskytované pre priemysel, a zabrániť tak nahromadeniu značných prebytkov v rámci úradu OHIM v súlade s pravidlami, ktoré sa vzťahujú na všetky agentúry, ktoré schválili Európsky parlament a Rada.

Komisia zdôrazňuje, že plne samofinancované agentúry ako úrad OHIM, ako aj inštitúcie a orgány s rozpočtovou autonómiou financované mimo rozpočtu EÚ, by mali niesť náklady na svojich zamestnancov v plnej miere vrátane nákladov na vzdelávanie detí svojich zamestnancov v európskych školách. V súlade so zásadou administratívnej autonómie prijme Komisia všetky primerané opatrenia na zabezpečenie toho, aby tieto agentúry, inštitúcie a orgány skutočne niesli tieto náklady, alebo aby ich vrátili do rozpočtu EÚ.

Komisia zdôrazňuje, že pokiaľ ide o predbežný výber a vymenovanie výkonného riaditeľa, každá nadchádzajúca reforma úradu OHIM by sa mala plne zladiť so zásadami spoločného prístupu.